### Beslutning

Udvalget kunne enstemmigt tiltræde indstillingen i overensstemmelse med Magistratens anbefaling.

Anlægsbevilling til udskiftning af cirka 23.000 gamle og energiineffektive gadelamper.

### Resumé

De kommende år skal armaturet i kommunens resterende cirka 23.000 gamle og energi-ineffektive gadelamper udskiftes til nye, energi-effektive LED-gadelamper. Udskiftningen er anden og sidste del af en totaludskiftning af alle gadelamper til LED.

Projektet har til formål at nedbringe kommunens CO2-aftryk og dermed bidrage til opnåelse af kommunens klimamål om CO2-neutralitet i 2030. Samtidig medfører udskiftningen et forbedret belysningsanlæg, der giver større trafiksikkerhed og tryghed.

Der søges desuden om bevilling til ”Lys på [adresse]”, så der forsat gennemføres nye innovative lysprojekter, der vil skabe tryghed, stemning og identitet i lokalområder i kommunen.

De samlede nettoomkostninger for udskiftningen forventes at være cirka 124,6 mio. kr. (2021-prisniveau).

Udskiftningen kan lånefinansieres i Kommunekredit uden at belaste Aarhus Kommunes låneramme. Udskiftningen er udgiftsneutral, da lånefinansieringen tilbagebetales gennem driftsbesparelser.

### Indstilling

Det indstilles:

At 1) der gives en anlægsbevilling til anlægsarbejderne vedrørende udskiftning til LED-lamper på i alt 114,6 mio. kroner (løbende priser) i perioden 2021-2023 samt tilhørende rådighedsbeløb.

At 2) der gives en anlægsbevilling til anlægsarbejderne vedrørende ”Lys på [adresse]” på i alt 12,2 mio. kroner (løbende priser) i perioden 2021-2023 samt tilhørende rådighedsbeløb.

At 3) driftsbudgettet for Trafik nedjusteres med 7,6 mio. kr. årligt i 20 år til driftsfinansiering af anlægsudgifterne jf. tabel 1.

### Sagens forløb

03-02-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 08-02-2021 Magistraten
Fremsendes til [adresse] med bemærkning, at Magistraten i mødet den 8. februar 2021 anbefaler, at byrådet tiltræder Magistratsafdelingen for Teknik og Miljøs indstilling af 15. januar 2021.
 24-02-2021 [adresse]
Fremsendes til Teknisk Udvalg til behandling i henhold til beslutning i byrådets møde den 24. februar 2021.
 03-03-2021 Teknisk Udvalg

Udvalget kunne enstemmigt tiltræde indstillingen i overensstemmelse med Magistratens anbefaling.